חדר ועדת הכלכלה של הכנסת ראה כבר לא מעט תופעות מוזרות בדיונים הקדחתניים על החוק להגבלת הפרסום והשיווק של טבק בחודשים האחרונים. אבל מה שקרה שם אתמול (ב') הצליח להדהים את כל הנוכחים: בזה אחר זה נכנסו לחדר חברי כנסת מהליכוד, שכף רגלם מעולם לא דרכה בדיונים בהצעת החוק.
ההתייצבות היתה מרשימה מאוד: חברי הכנסת נאוה בוקר, אורן חזן, דוד ביטן, יו"ר הקואליציה דוד אמסלם ומיקי זוהר. התחושה של חלק מהנוכחים היתה כי אחת המטרות היא למשוך את הדיון במעין פיליבסטר ארוך שיגרום למשיכת זמן. חזן, למשל, לא הפסיק לקרוא קריאות ביניים, ואף צעק על גליק "תסתום את הפה", ו"אני עם 60% ריאות, אל תלמד אותי מה הסכנות של עישון".